Maria Durhuus (S), 2024-04-30:
Jeg vil lige starte med at sige, at jeg er vikar i dag for vores transportordfører, da han ikke selv kunne være her.
Jeg vil starte med at takke forslagsstillerne for at sætte mangel på taxabetjening i landdistrikterne på dagsordenen her i Folketingssalen.
I socialdemokratiet deler vi bekymringen over den fortsat dårlige taxabetjening uden for de store byer, men jeg vil også lige dykke lidt ned i forslagets indhold.
Forslagstillerne vil ændre taxiloven, således at kravet om sædeføler og fysisk taxameter fjernes i landdistrikter, at det obligatoriske 2-ugerschaufførkursus afskaffes, og at der indføres en fast definition af et landdistrikt i taxilovgivningen.
Videre af bemærkningerne til forslaget fremgår det, at forslagsstillerne vil fordybe manglende indberetninger til skattemyndighederne, ved at retten til at drive et digitalt kørselskontor betinges af, at alle oplysninger om ture og betalinger indberettes til skattemyndighederne, så man sikrer korrekt skattebetaling.
Her er spørgsmålet så, og det regner jeg jo med at ordføreren for forslagsstillerne kan svare på i sin tale, hvordan forslagsstillerne vil sikre sig mod manglende eller ukorrekt skattebetaling, hvis der ikke er sædeføler eller taxameter i bilen.
Hvordan kan man være sikker på, at der f.eks. betales skat af en gadetur, hvor der ikke er sket en bestilling via et kørselskontor, men hvor taxaen bliver hyret på gaden?
Man vil afskaffe kravet om chaufførkursus i hele landet, men man mener, at man bør fastholde de øvrige krav, der i dag stilles til chaufførerne i forhold til alder, erfaring og ren straffeattest.
Hvordan vil forslagstillerne sikre, at disse krav er en forudsætning for, at man kan tilmelde sig som chauffør hos et digitalt kørselskontor, hvordan skal det kontrolleres i det daglige, hvad skal sanktionerne være, hvis man kører uden at leve op til kravene om alder, erfaring og ren straffeattest, og har kørselskontoret en del af ansvaret her?
Forslagsstillerne ønsker en definition af landdistrikter skrevet ind i taxiloven, og partiet foreslår definitionen fra regional- og landdistriktsredegørelsen fra 2013.
Det vil være godt at høre, hvilke områder af Danmark i 2024 vil være defineret som et landdistrikt og dermed dækket ind af forslaget.
Selv om forslagsstillerne vil begrænse forslaget til at gælde i landdistrikter, vil der være forskel på kundegrundlaget i landdistrikterne.
Derfor vil det være de mest tætbefolkede områder, som vil nyde godt af forslaget.
Det er nemlig der, en chauffør kan få flest ture og dermed tjene mest.
Hvordan vil forslagsstillerne sikre folk, der bor i de mere tyndtbefolkede områder i landdistrikterne, en bedre taxabetjening?
Det hører vi gerne et bud på i en replik.
Forslagsstillerne bør også give os et svar på, hvordan vi kan sikre, at chauffører, der kører uden taxameter og uden sædeføler, ikke kører taxa i de områder, der ikke defineres som landdistrikter, og hvis en chauffør får en tur op fra et landdistrikt til et ikkelanddistrikt, må chaufføren så tage kunden op og køre uden for landdistriktet?
I Socialdemokratiet er vores holdning, at vi skal gøre tingene i den rigtige rækkefølge.
Vi skal være klogere på årsagen til problemet, inden vi begynder at komme med løsninger.
Partierne i taxiforligskredsen afventer evalueringen af taxiloven.
Den er, som vi alle ved, desværre blevet forsinket på grund af coronanedlukning, hvor der ikke var et normalt taxamarked at høste erfaringer på.
Evalueringen skulle gerne komme senere i år, og i Socialdemokratiet ser vi frem til analysen.
Herudover er vi i regeringen meget optagede af generelt at sikre en bedre mobilitet, især i landdistrikterne.
Derfor har vi nedsat en ekspertgruppe til at komme med forslag til indretningen af den kollektive transport, konkrete mobilitetsløsninger og nye forslag til nye takststrukturer.
Ekspertudvalget er nedsat, fordi regeringen har et mål om, at det skal være muligt at bo og arbejde i hele landet, uden at det skal være nødvendigt at eje en bil.
Derfor er udvalgets opdrag at have særlig fokus på transportløsninger, der kan understøtte mobiliteten i landdistrikter.
Så imens vi venter på evalueringen af taxiloven og Ekspertudvalget om kollektiv mobilitet i hele Danmark, vil det være forkert at påbegynde at sætte nye løsninger i gang uden at kende årsagen til problemerne.
Afsluttende vil jeg slå fast, at Socialdemokratiet er meget optagede af de mobilitetsudfordringer, der er i landdistrikterne, og vi arbejder på, at vi senere på året ved at stå på et bedre fagligt grundlag kan blive klogere på årsagerne til problemerne og på baggrund af den viden forhandle med Folketingets partier om langsigtede løsninger og bedre mobilitet
Derfor kan Socialdemokratiet ikke støtte forslaget.